Ուզում եմ հավաստիացնել ձեզ, որ մեզ համար դիտորդների ներկայությունը այստեղ միգուցե ավելի կարեւոր է, քան ընդդիմության համար: Մենք տրամադրված էինք դիտորդներ հրավիրել, ուղղակի ուզում էինք բանակցել եւ հասնել նրան, որ դիտորդական առաքելությունն ինքը լինի ազատ տարբեր քաղաքական ճնշումներից ու տարբեր քաղաքական շահեր իրականացնելուց, գործիք չդառնա դիտորդական առաքելությունը ընտրությունների ժամանակ: Սա էր մեր նպատակը եւ կարծում եմ, այդ ուղղությամբ ունեցել ենք բավականին արդյունավետ բանակցություններ ու պայմանավորվածություններ հենց ԵԱՀԿ-ի ղեկավարության հետ: Ես ուղղակի որոշ օրինակներ բերեմ, որպեսզի դուք պատկերացնեք, որ դիտորդական առաքելությունը պարտադիր նորմ չի: Օրինակ, երբեք դիտորդական առաքելություններ չեն եղել, ընտրությունների մոնիտորինգ չի եղել Ավստրիայում, Կիպրոսում, Դանիայում, Գերմանիայում, Հունաստանում, Իսլանդիայում, Իռլանդիայում, Սլովենիայում: Մի շարք երկրներում օրենքը ուղղակի արգելում է, չի թույլատրում որեւէ դիտորդական առաքելություն` ասելով, ինչո՞ւ պետք է այլ երկրներից պատվիրակություններ գան եւ դիտեն, թե մենք ինչպես ենք կազմակերպում մեր ընտրությունները: Օրինակ, Լեհաստանում օրենքը չի նախատեսում ընդհանրապես դիտորդների մասնակցությունը: Ամերիկայի Միացյալ Նահանգների նահանգների մեծ մասն ընդհանրապես օրենքով դիտորդական առաքելություն չի նախատեսում, նույնը Մեծ Բրիտանիայում է: Ուրեմն, սա պարտադիր նորմ չի եւ մեզ ոչ-ոք չէր կարող պարտադրել, որ մենք ճնշման տակ հրավիրեինք դիտորդներ: